SKRIFTLIG FORESPØRGSEL E-3546/00

af Glenys Kinnock (PSE) til Kommissionen

(15. november 2000)

Om: Uddannelse

I sluterklæringen fra Verdensuddannelsesforummet pålægges det internationale samfund at sørge for, at ingen lande, der seriøst går ind for uddannelse til alle, vil blive forhindret i at nå frem til dette mål på grund af manglende ressourcer.

Hvordan agter Kommissionen, som en af verdens største bidragydere til uddannelsessektoren, at arbejde med de sydlige landes regeringer og andre bilaterale og multilaterale bidragydere for at nå til enighed om procedurer vedrørende finansiering af nationale uddannelsesaktionsplaner?

Er Kommissionen enig i, at det er nødvendigt at udarbejde en særlig frameldelsesprocedure vedrørende aftaler om finansiering af nationale planer, og hvordan vil den medvirke til at sikre, at en sådan procedure udarbejdes?

Er Kommissionen enig i, at EU-budgettet bør omfatte større øremærkede midler til støtte for uddannelse, på årsbasis, for at vise, at EU vil opfylde sine forpligtelser? Vil Kommissionen endvidere foreslå en sådan stigning til budgetmyndighederne i fremtiden?

Svar afgivet på Kommissionens vegne af Poul Nielson

(22. januar 2001)

Kommissionen har tilsluttet sig det overordnede princip i WEF's sluterklæring om bistand til lande, der seriøst går ind for uddannelse til alle.

Det skal understreges, at udviklingsbistanden fra Kommissionen i henhold til de gældende forordninger ydes i overensstemmelse med landestrategier, nationale vejledende programmer og de retningslinjer, der udstikkes for programmeringsprocessen.

Med dette in mente er Kommissionen rede til at støtte nationale handlingsplaner på uddannelsesområdet, der har til formål at føre efter-Dakar-målene ud i livet. Som det blev besluttet i den aktionsramme, der blev vedtaget i Dakar, ser Kommissionen frem til sammen med partnerlandene og alle donorerne at overvåge fremskridtet hen imod virkeliggørelsen af målene for 2015 samt de mellemliggende mål. Den vil i samarbejde med FN-organisationerne, en række ikke-statslige organisationer (ngo'er) og partnerlandene bestræbe sig på at fremme virkeliggørelsen af de af forummet fastsatte mål.

Mere specifikt har Kommissionen til hensigt at udbygge samarbejdet med sydlige lande og andre donorer, navnlig medlemsstaterne, med det formål at bistå med opbygningen af nationale handlingsplaner. Et sådant samarbejde vil finde sted centralt ved hjælp af forstærket komplementaritet og koordination som led i den nye udviklingsprogrammering. I overensstemmelse hermed holdt Kommissionen for nylig et møde med uddannelseseksperter fra medlemsstaterne med det formål at forbedre koordinationen af deres holdninger til gennemførelsen af Dakar-aktionsrammen. Gruppen vil blive udbygget yderligere i fremtiden, således at den kan deltage mere aktivt i processen til sikring af uddannelse til alle.

I sammenhæng hermed deltog Kommissionen for nylig i det første møde i den arbejdsgruppe, der er nedsat af Unesco til at gennemføre Dakar-aktionsrammen. Med denne målsætning in mente koordinerede den sin holdning til gruppens målsætninger og opgaver med medlemsstaterne.

På landeplan agter Kommissionen at samarbejde med regeringerne om en udvikling hvor de komparative fordele er evidente af fælles procedurer baseret på en sektorapproach og civilsamfundets medvirken og i tæt samarbejde med alle donorer.

Efter Kommissionens opfattelse er det ikke nødvendigt at udvikle nye sign off- (afmeldings-) processer, hvor der allerede for hele uddannelsessektoren eller en delsektor findes en finansieringsproces, som anses for gyldig, selv om den ikke specifikt er defineret som national handlingsplan. Dog bør behovet for en specifik finansieringsproces for en national handlingsplan i særlige tilfælde anerkendes, men altid inden for rammerne af nationale udviklings- og sektorpolitikker og national planlægning.

Fællesskabet har ikke afgivet noget tilsagn om at oprette en mekanisme til tilvejebringelse af midler til uddannelse til alle-målene. Ikke desto mindre understregede Rådet og Kommissionen i deres fælles erklæring af 10. november 2000, at fortsat støtte til samfundssektorer er forenelig med den approach, der er udviklet i programmerne under strategien til bekæmpelse af fattigdom. Grundlæggende uddannelse er derfor stadig et højtprioriteret mål for Kommissionens planlægning og gennemførelse af bistanden til udviklingslandene.

I sammenhæng hermed er Kommissionen rede til at overveje et bidrag til ethvert initiativ, som Verdensbanken tager til gavn for udviklingslande, og som omfatter overvågning eller gennemførelse af nationale planer til støtte for grundlæggende uddannelse.

En vis fleksibilitet er nødvendig for at kunne reagere på modtagernes prioritering og at samarbejde komplementært med andre donorer. Når dette er sagt, skal det tilføjes, at Kommissionen er rede til efterfølgende at aflægge rapport om, hvorledes forpligtelserne og betalingerne har udviklet sig i overensstemmelse med Fællesskabets overordnede prioritering.